**Antonio José Puerta Pérez** (26. marraskuuta 1984 Sevilla – 28. elokuuta 2007 Sevilla) oli espanjalainen jalkapalloilija, joka edusti Espanjan pääsarjassa Primera Divisiónissa pelaavaa Sevillaa. Hänen pelipaikkansa oli kentän vasemmalla laidalla, jossa hän pelasi sekä laitapuolustajana että laitalinkkinä. Puerta kuoli 22-vuotiaana sydänkohtaukseen kesken ottelun.

Ura
---

Puerta syntyi Nerviónin kaupunginosassa Sevillassa, lähellä Sevilla FC:n stadionia Ramón Sánchez Pizjuánia. Puertan isä Añoño pelasi nuoruudessaan muun muassa paikallisvastustaja Real Betisin B-joukkueessa Trianassa. Puerta aloitti jalkapalloilun kaupunginosan omassa seurassa, jossa pelasi aikansa ennen siirtymistään Sevilla FC:n junioreihin.

Ammattilaisuransa Puerta aloitti kaudella 2002–2003 Manolo Jiménezin opissa tuolloin Segunda División B:ssä pelanneessa Sevillan B-joukkueessa. Joaquín Caparrósin valmentamaan edustusjoukkueeseen hän nousi ensimmäistä kertaa kaudella 2003–2004 ja debytoi pääsarja Primera Divisiónissa 21. maaliskuuta 2004 tappiollisessa ottelussa Málagaa vastaan. Paikkansa edustusjoukkueessa Puerta vakiinnutti kaudella 2005–2006, jolloin hän pelasi 17 pääsarjaottelussa.

27. huhtikuuta 2006 Puerta nousi ratkaisijaksi Uefa-cupin välieräottelussa Schalkea vastaan: ensimmäinen osaottelu viikkoa aikaisemmin oli päättynyt maalittomaan tasapeliin ja toinenkin ottelu oli 101 peliminuutin kohdalla 0–0, kun 77. minuutilla vaihdosta kentälle tullut Puerta onnistui maalinteossa ja vei seuransa kilpailun loppuotteluun. 10. toukokuuta 2006 pelatussa loppuottelussa Sevilla löi Middlesbrough’n maalein 4–0 ja otti historiansa ensimmäisen eurocup-mestaruutensa. Seuraavalla kaudella 16. toukokuuta 2007 Sevillan pelatessa jälleen Uefa-cupin loppuottelussa Puerta teki toisen peräkkäisen mestaruuden ratkaisseen maalin rangaistuspotkukilpailussa Espanyolia vastaan. Kuukautta myöhemmin Sevilla voitti myös Espanjan cupin.

Espanjan maajoukkueessa Puerta teki ensiesiintymisensä 7. lokakuuta 2006 Ruotsia vastaan 2–0-tappioon päättyneessä EM-karsintaottelussa, johon valmentaja Luis Aragonés valitsi hänet tuuraamaan toista Sevilla-kasvattia, loukkaantunutta José Antonio Reyesiä. Puerta pelasi myös Espanjan alle 21-vuotiaiden maajoukkueessa ja otti osaa vuoden 2005 Välimeren kilpailuihin, jonka jalkapalloturnauksen Espanja voitti.

Kuolema
-------

Puerta pyörtyi nurmelle sarjakauden 2007–2008 Getafe-avausottelun 30. minuutilla 25. elokuuta 2007. Hän virkosi jonkin ajan kuluttua ja käveli omin jaloin pukuhuoneeseen, missä hän menetti tajuntansa uudelleen. Puerta kuljetettiin sairaalaan, missä hänen sydämensä pysähtyi useita kertoja. Hänet saatiin kuitenkin elvytettyä. Tehohoidossa olleen Puertan tilan sanottiin tuolloin olevan erittäin vakava. Puertan tilassa ei tapahtunut käännettä parempaan, ja hän menehtyi sairaalassa 28. elokuuta. Hoitavan lääkärin mukaan kohtauksen aiheutti synnynnäinen rytmihäiriöille altistava sydämen oikean kammion dysplasia ja virallinen kuolinsyy oli sydänkohtauksista seuranneen hapenpuutteen aiheuttamat vauriot aivoihin ja muihin elimiin.

Kuollessaan 22-vuotiasta Puertaa pidettiin yhtenä Espanjan lupaavimmista jalkapalloilijoista, ja muun muassa Real Madridin ja Barcelonan sekä englantilaisten Arsenalin ja Manchester Unitedin tiedettiin olleen kiinnostuneita pelaajasta. Kannattajat jättivät viimeiset hyvästinsä Puertalle 29. elokuuta Sevillan kotistadionilla Ramón Sánchez Pizjuánilla ja myöhemmin samana päivänä hänet haudattiin San Fernandon hautausmaalle. Puertan naisystävä Mar Roldán odotti kuolinhetkellä parin ensimmäistä lasta. Poika, Aitor Puerta Roldán, syntyi 21. lokakuuta.

Puertan kuoleman vuoksi Sevillan samalle päivälle suunniteltu Mestarien liigan karsintaottelu AEK:ta vastaan siirrettiin toiseen ajankohtaan. Uefa-supercupin ottelu Milania vastaan puolestaan pelattiin suunnitellusti 31. elokuuta. Sekä Sevilla että Milan pelasivat ottelun Puertan nimeä kantavissa paidoissa. Myöhemmin samana viikonloppuna kaikissa Espanjan pääsarjan otteluissa pidettiin hiljainen hetki ja muistettiin pelaajaa eri tavoin. Espanjan hallitus myönsi Puertalle postuumisti kultaisen ansiomitalin urheilusaavutuksistaan (esp. *Medalla de Oro al Mérito Deportivo*). Sevillan puheenjohtaja José María del Nido puolestaan ilmoitti, että seuran edustusjoukkue lopettaa Puertan pelinumeron 16 käytön.
Entinen Sevillan ja Espanjan maajoukkueen pelikaveri ja Puertan hyvä ystävä Sergio Ramos piti päällään valkoista paitaa jossa etupuolella oli Puertan kuva ja takapuolella Puertan pelinumero 16, kun hän juhli joukkueensa kanssa Espanjan Euroopaan mestaruuksia vuosina 2008 ja 2012. Puertan kuvan alla oli teksti "aina kanssamme". Ramosin päällä oli samainen paita, kun Espanja juhli maailmanmestaruutta 2010.*lähde?*

Saavutukset
-----------

* Välimeren kilpailuiden voitto vuonna 2005.
* Uefa-cupin voitto vuosina 2006 ja 2007.
* Uefa-supercupin voitto vuonna 2006.
* Espanjan cupin voitto vuonna 2007.
* Espanjan supercupin voitto vuonna 2007.

Lähteet
-------

1. 1 2  Su histórica volea al Schalke le alzó a la gloria *Marca*.  28.8.2007. Viitattu 28.8.2007.
2. ↑  Ficha del jugador *LFP*. Viitattu 28.8.2007.
3. ↑  Puerta sends Sevilla through *Uefa*.  27.4.2006. Viitattu 13.10.2006.
4. ↑  Sevilla run away with the trophy *Uefa*.  10.5.2006. Viitattu 23.10.2007.
5. ↑  Palop ensures cup joy for Sevilla *Uefa*.  16.5.2007. Viitattu 28.8.2007.
6. ↑  Final Copa del Rey 2007 *Marca*. Viitattu 23.10.2007.
7. ↑  Jugadores de la Selección *Fútbol en la Red*. Viitattu 28.8.2007.
8. ↑  Puerta korvaa Reyesin Espanjan maajoukkueessa *MTV3 Internet*.  4.10.2006. Viitattu 13.10.2006.
9. ↑  Mediterranean Games 2005 (Spain) *RSSSF*. Viitattu 23.10.2007.
10. ↑  Sevillan Antonio Puertan sydän pysähtyi *Helsingin Sanomat*.  26.8.2007.  Arkistoitu 30.9.2007. Viitattu 26.8.2007.
11. ↑  Fallece el sevillista Antonio Puerta tras más de dos días en la UCI *El Mundo*.  28.8.2007. Viitattu 23.10.2007.
12. ↑  Sevillan Antonio Puerta kuollut *MTV3 Internet*.  28.8.2007. Viitattu 28.8.2007.
13. ↑  Miles de personas dan su último adiós a Antonio Puerta *Marca*.  29.8.2007. Viitattu 23.10.2007.
14. ↑  Aitor Puerta Roldán, nuevo abonado del Sevilla FC *Sevilla FC*.  22.10.2007. Viitattu 23.10.2007.
15. ↑  Los jugadores del Sevilla lucirán el nombre de Puerta bajo los dorsale *Marca*.  30.8.2007. Viitattu 23.10.2007.
16. ↑  Conceden a Puerta la medalla de oro al mérito deportivo a título póstumo *Marca*.  29.8.2007. Viitattu 23.10.2007.
17. ↑  Del Nido anuncia que el Sevilla retirará el dorsal ’16’ *Marca*.  1.9.2007. Viitattu 23.10.2007.
18. ↑  Sergio Ramos omisti EM-kullan kuolleelle pelikaverilleen *MTV3*.  30.6.2008. Viitattu 30.6.2008.
19. ↑   (Arkistoitu – Internet Archive)

Aiheesta muualla
----------------

* Antonio Puerta Football Database -sivustolla (englanniksi)

|  |  |  |  |  |  |  |  |
| --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* VIAF

 |
|  |
| Kansalliset | 
* Saksa

 |

 |